Spennan eykst í hinum ýmsu boltaíþróttum hér á landi þar sem úrslitakeppnir eru víða komnar á stað. Átta liða úrslitin í úrslitakeppni karla í körfubolta héldu áfram í gærkvöld.
Tveir leikir voru í 8 liða úrslitunum í körfubolta karla í gær. Í fyrri leiknum vann Valur nauman sigur á Stjörnunni 94-92 í tvíframlengdum leik. Valsmenn eru nú komnir í 2-0 í einvíginu en liðið sem fyrr vinnur þrjá leiki kemst í undanúrslit. Í seinni leiknum vann Keflavík sannfærandi 17 stiga sigur á Tindastóli 92-75. Tindastóll vann fyrri leikinn og því er jafnt í einvíginu 1-1.
Skautafélag Akureyrar SA getur tryggt sér Íslandsmeistaratitilinn í íhokkí kvenna í kvöld. Liðið fær þá Fjölni í heimsókn í þriðja leik liðanna en SA vann fyrstu tvo leikina. Þrjá sigra þarf í úrslitaeinvíginu til að tryggja sér Íslandsmeistaratitilinn.
Fram gæti tryggt sér deildarmeistaratitilinn í Olís deild kvenna í handbolta í dag. Liðið tekur á móti Val í toppslag. Fram verður deildarmeistari með sigri en Valskonur geta, með sigri, stolið toppsætinu og komið sér í kjöstöðu fyrir lokaumferðina.
Bandaríkjamaðurinn Scottie Scheffler náði í gærkvöld fimm högga forystu eftir annan hringinn á Mastersmótinu í golfi. Aldrei í sögu mótsins hefur keppandi sem hefur náð fimm högga forystu eftir tvo hringi misst niður forskotið á síðari tveimur dögunum. Tiger Woods gekk ekki jafn vel í gær og í fyrradag. Hann fékk fjóra skolla á fyrstu fimm holunum en náði svo að bjarga sér fyrir horn á brautunum sem á eftir komu og komst í gegnum niðurskurðinn. Þriðji hringur mótsins hefst síðar í dag.
Einn leikur var í ensku úrvalsdeildinni í fótbolta gærkvöld þegar Newcastle vann afar mikilvægan sigur á Wolves 1-0. Newcastle er eftir sigurinn í 14. sæti með 34 stig og er svo gott sem búið að kveðja fallbaráttuna. Liðið er nú 10 stigum frá fallsæti.
